dh-unibe/image-text_koenigsfelden-charters-post-1500 huggingface dataset:
Ich, Hanns Stelli, burger zuͦ Brugg, bekenn und vergich offennlich mit disem brieff, fùr mich, min erben und nachkomen, ✳ als ich dann ein waldholtz mit grund und boden, gelegen in Mùntzisztall, ✳ stost uffhin an Eyttemberg uff die
hoͤchi, einsytt am Schaffweg, und zücht hin ab an die altten wingartten untz har von mynen vordern inn gehebt,
das òch genossen unnd gebrucht, ✳ dartzuͦ aber die erwirdigen, edeln unnd geystlichn̄, myne gnedigen frown, abtissin
und gemein convent frowen des wirdigen gotzhuses zuͦ Kùngsfelden, òch ansprach unnd gerechtigkeit als zuͦ
den iren zuͦ haben vˀmeintten ꝫcꝭ. dardurch wir also mit und gegen einander in spenn komen ✳ und doch nach
vill dar under vˀpruchtn̄ unnderredn̄ unnd henndeln ✳ der selben spen̄ ✳ durch die ersamen, wysen Cuͤnrattn̄ Ragor,
schulthes zuͦ Brugg, unnd Hannsen Locher, burger daselbst, òch an der erber lùtt guͤtlich und früntlich betragen
gericht unnd geschlicht sind in solicher form unnd gestalt, ✳ das die obgenantn̄ myne gnedigen frown̄ solich holtz
mit grund und boden und aller gewaltsami unnd gerechtikeit zuͦ iren hanndn̄ nemen mögn̄, niessen, besitzn̄ und
gepruchn̄ söllen unnd mögen, darmit hanndeln, schaffen, thuͦn und lassen, als mit andern des gotzhuses eigen guͦttern von mir, mynen erben unnd von meͤngklichm̄ von unnsern wegen ungesumpt, ungeirt unnd unverhindert,
dann sy mir umb und fùr solich obgemelt myne recht unnd gerechtickeit also bar unnd bereit gewert und bezalt
haben fùnff guldin und ein mütt mülin korn, des ich sy öch ganntz quitt, ledig unnd losz sag unnd lasz. ✳ unnd daruff
so entzich unnd entsetz ich mich fùr mich, min erbn̄ und nachkomen und meͤngklich von unnsern wegen
aller myner ansprach, vorderung unnd gerechtikeit, so ich an odˀ zuͦ dem obgedachtn̄ holtz ye gehebt han, oder
nun fùrohin yˀmer gehabn̄ oder gewynnen möcht, mit dheinen geistlichn̄ oder weltlichn̄ rechtn̄, noch in kein
an dern weg. ✳ unnd setz sy des in sichˀ, rüwig unnd ewig gewer unnd besitzung, ✳ mitt entzyhung aller fryheit,
fryhuḡ, schirms unnd gnadn̄ ✳ und in sonder alles des, so den obgenannten mynē gnedign̄ frown̄ geschadn̄
unnd mich, min erbn̄ und nachkomen gefùrdern̄, oder hinschieben mag, inn all wysz unnd weg, alles getrùwlich, redlich unnd àn alle gewerd. ✳ und des alles zù wàrem urkùnd, so han ich, obgenanntˀ Hanns
Stelli, mit vlyss gebettten unnd erbetten die ersamen, wysen schulthessen unnd rätt zuͦ Brugg, min liebn̄
herrn̄, das sy der statt Brugg gemein secrett unnd insigell, doch inen iren nachkomen und gememˀ statt
àn schadn̄, um̄ myner vlissigen bett willn̄ für mich, min erbn̄ und nachkomen offenlich gehenckt haben
an disen brieff, der geben ist uff sannt Uͤlrichs tag, des heylgen bischoffs, der jaren xpristi, als man
zalt nach siner gepurt fùnfftzehenhundert unnd im fùnfften.
Konigsf. 865
Staatsarchiv
AARGAU
✳
Hansen Stellis brieff
um̄ das holtz
im Eytēberg
ein vˀtrag und da harum̄
das er siner ansprach zalt ist
✳
✳ K ✳
✳ B ✳ 8 ✳
Nͦ✳ 3 ✳